Epibatidinas
Epibatidinas – alkaloidas, išskiriamas Ekvadore paplitusios nuodingosios varlės Epipedobates tricolor. Savo struktūra šis alkaloidas panašus į nikotiną ir anabaziną, jam būdingas analogiškas poveikis. Epibatidinas gerokai labiau nei nikotinas sumažina kūno temperatūrą. Taip pat pasižymi nuskausminamuoju poveikiu – ~100 kartų stipresnis už morfiną, tačiau skiriasi šių medžiagų poveikio mechanizmas (epibatidinas nesijungia prie centrinės nervų sistemos opioidinių receptorių).